钦定古今图书集成/理学汇编/学行典/第061卷 > 读书续录 > 《正心堂铭》〈有序〉宋·濂
## 钦定古今图书集成/理学汇编/学行典/第061卷 > 读书续录 > 《正心堂铭》〈有序〉宋·濂

元临川监郡芒侯尝铭其燕息之堂曰“正心。” 侯既以此自治其身而化其民，又推以教其子。入国朝，长子文缜司教成均，思嗣侯德不坠，复以堂铭为请。三代盛时，凡有国有家者皆不敢不学，其学未尝不本于心。譬之操权衡以制轻重，持规矩以裁方圆，凡有形者皆不能违，是以事功成而习俗美。先王之道既息，“居乎位者不知学，学者不知所本，窃窃焉欲以私智小数胜之，而民卒不可得而治。” 前代之事，如此者多矣，而元为甚。芒侯生其时，独能取圣贤为学之道治其身，其天性之过人远矣。文缜又能推之以淑诸人，非善继志者哉？铭曰：

“昭哉圣则，厥要甚寡。正其一心，以对天下。一心之量，
天容地深。炯若日月，孰不照临。其不正时，日月方晦。
昏乱迷惑，靡有攸届。诚其始萌，乃正之功。知不周物，
思诚曷从。维知克诚，维诚克正。正以持身，罔敢违令。
内以为家，外以临民。明尽礼乐，幽通鬼神。世降道离，
人鲜由学。徇其私心，徂伺徂攫。伟兹芒侯，鉴于大邦。”
揭圣明训，寘诸崇堂。崇堂严严筵几。具有邦人君子，
陈说古道。孰诡孰端，曷从曷违。折以片言，灼如蓍龟。
岂徒其名，又能允蹈。既政以施，亦身以教。侃侃嗣子，
先人是程。缉其休声，亶为难能。勿谓已远，千载一心。
圣谟炳然，奚古奚今。